**Individuálne začlenení žiaci a žiaci so špeciálnymi výchovno-vzdelávacími potrebami**

**Školská integrácia** – je výchova a vzdelávanie žiakov so ŠVVP v triedach škôl a školských zariadení určených pre žiakov bez špeciálnych výchovno-vzdelávacích potrieb **(§ 2 písm. s) zákona č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov.**

**Žiak so špeciálnymi výchovno-vzdelávacími potrebami** – je žiak, ktorý má zariadením výchovného poradenstva a prevencie diagnostikované špeciálne výchovno-vzdelávacie potreby, okrem detí umiestnených do špeciálnych výchovných zariadení (diagnostické centrum, reedukačné centrum, liečebno-výchovné sanatórium) na základe rozhodnutia súdu **(§ 2 písm. j) školského zákona)**.

**Do kategórie žiakov so ŠVVP patrí:  
1. žiak so zdravotným znevýhodnením**:

a) žiak so zdravotným postihnutím

b) žiak chorý alebo zdravotne oslabený

c) žiak s vývinovými poruchami

d) žiak s poruchou správania  
**2. žiak zo sociálne znevýhodneného prostredia  
3. žiak s nadaním.**

Za žiaka so zdravotným znevýhodnením v základnej škole alebo strednej škole je možné považovať len takého žiaka, ktorému príslušné poradenské zariadenie po diagnostických vyšetreniach vydalo písomné vyjadrenie k školskému začleneniu (§ 11 ods. 10 písm. c) zákona č. 245/2008 Z. z.).

**Integrovaný/začlenený žiak so ŠVVP** – obidve pomenovania označujú žiaka so ŠVVP, ktorý je v triede základnej školy vzdelávaný podľa individuálneho výchovno-vzdelávacieho programu, ktorý vypracúva škola v spolupráci so školským zariadením výchovnej prevencie a poradenstva; zákonný zástupca žiaka má právo sa s týmto programom oboznámiť.  
**Hodnotenie žiaka so zdravotným znevýhodnením**  
Hodnotenie žiaka so zdravotným znevýhodnením sa riadi Metodickými pokynmi č. 22/2011 na hodnotenie žiakov základnej školy a prílohou č. 2 k Metodickým pokynom pre žiakov so zdravotným znevýhodnením.